Okresná prokuratúra Poprad 
Štefánikova 11, 058 01 Poprad 1

Sp. zn. : 2 Pv 222/11/7706	Poprad, 19.1.2012
EEČ : 2-57-18-2012

U Z N E S E N I E

Trestná vec:	obvinený XXXXX  
Prečin:	neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov spáchaného formou spolupáchateľstva podľa § 20 Trestného zákona

Rozhodol: 	prokurátor Okresnej prokuratúry Poprad
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX, 
Obsahom zmieru je:
a.	Peňažná suma určená na všeobecne prospešné účely: 200,00 € 
b.	Konkrétny adresát peňažnej sumy určenej na všeobecne prospešné účely: DOBRÝ ANJEL, so sídlom Karpatská č. 3256/15, 058 01 XXXXX, IČO 37887319 
c.	Suma odovzdaná štátu na peňažnú pomoc obetiam trestnej činnosti: 100,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-450/PP-PP-2011.

Skutková veta: 
obvinený XXXXX dňa 23.12.2011 vyhlásil, že spáchal skutok, spočívajúci v tom, že XXXXX, nar. XXXXX dňa 18.3.2011 v doobedňajších hodinách na základe vzájomnej dohody v pohostinstve „U Helenky v obci Švábovce, okr. XXXXX poskytla XXXXX a XXXXX, nar. XXXXX, kľúče od osobného motorového vozidla zn. Mitsubishi GALANT, evidenčného čísla XXXXX, kde tieto kľúče získala doposiaľ presne nezisteným spôsobom, taktiež menovaným poskytla finančnú hotovosť vo výške 10,- € za účelom zaplatenia nákladov na dopravu taxíkom do Popradu, pričom následne v zmysle tejto dohody sa XXXXX s XXXXX dňa 18.3.2011 v čase okolo 12:48 hod v Poprade, Dlhé Hony na bočnom parkovisku pred OC MAX pomocou pravého kľúča neoprávnene zmocnili tam zaparkovaného osobného motorového vozidla Mitsubishi GALANT, evidenčného čísla PP-359 BV v hodnote 500,- €, ktorého majiteľom je XXXXX, nar. 11.2.1982 a s týmto vykonali jazdu a auto následne odstavili na parkovisku pred OC Baumax v Poprade na ul. Teplická cesta. 
Odôvodnenie: 
Uznesením povereného príslušníka Obvodného oddelenia PZ XXXXX zo dňa 18.3.2011 pod sp. zn. ČVS:ORP-450/PP-PP-2011 bolo začaté trestné stíhanie a súčasne vznesené obvinenie XXXXX, nar. XXXXX za prečin neoprávneného používania cudzieho motorového vozidla podľa § 216 ods. 1 Trestného zákona spáchaného formou spolupáchateľstva podľa § 20 Trestného zákona, na tom skutkovom základe, ako je to uvedené vo výrokovej časti tohto uznesenia.

	Podľa § 216 ods. 1 Trestného zákona za prečin neoprávneného používania cudzieho motorového vozidla je možné uložiť trest odňatia slobody až na dva roky. 

	Preskúmaním príslušného spisového materiálu som zistil, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Trestného poriadku. 

	Obvinený XXXXX a poškodený XXXXX uzavreli dňa 23.12.2011 prostredníctvom probačného a mediačného úradníka Okresného súdu v Poprade dohodu o zmieri, v rámci ktorej obvinený písomne vyhlásil, že spáchal skutok, za ktorý je stíhaný a že toto vyhlásenie vykonal slobodne, vážne zrozumiteľne a určito, svojho konania si je plne vedomý a toto oľutoval.
 
	Vzhľadom k tomu, že obvinený XXXXX spolu so spoluobvineným XXXXX vykonali iba krátku neoprávnenú jazdu s motorovým vozidlom poškodeného a vozidlo následne bolo vrátené poškodenému v nepoškodenom stave, poškodenému v podstate nevznikla žiadna skutočná škoda. Sám poškodený si žiadny nárok na náhradu škody voči obvineným neuplatnil.

	Dňa 16.12.2011 zložil obvinený XXXXX na účet Okresnej prokuratúry v Poprade peňažnú sumu na všeobecne prospešné účely vo výške 200,- €, pričom 50 % podiel (100,- €) poukázal štátu na peňažnú pomoc poškodeným trestnými činmi a  50 % podiel  (100,- €) neziskovej organizácii DOBRÝ ANJEL, so sídlom Karpatská č. 3256/15, 058 01 XXXXX, IČO: 37887319.

	Obvinený a poškodený s týmto spôsobom vybavenia veci vyslovili súhlas.

	Podľa § 221 ods. 1 Trestného poriadku pred rozhodnutím o schválení zmieru bolo upustené od výsluchu obvineného a poškodeného, pretože vzhľadom na okolnosti rozhodovanej veci neboli takéto výsluchy potrebné. 

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,

nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a

 zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu

a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia  za dostačujúci.	

	V tomto prípade sú teda splnené zákonom predpísané podmienky na postup podľa § 220 Trestného poriadku a to na uzavretie zmieru a zastavenie trestného stíhania.

	Obvinený XXXXX nebol doposiaľ súdne trestaný,  bol v roku 2010 postihnutý  v priestupkovom konaní za priestupok proti občianskemu spolunažívaniu podľa § 49 ods. 1 písm. d/ zákona SNR č. 372/1990 Zb. o priestupkoch v znení neskorších predpisov. Je zamestnaný ako finančný manažér. V mieste bydliska je hodnotený všeobecne, nebol prejednávaný komisiou verejného poriadku. 
	
	S poukazom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného, jeho priznanie i oľutovanie trestnej činnosti, na osobné a majetkové pomery, konštatujem, že boli splnené všetky zákonom stanovené podmienky na schválenie zmieru a zastavenie trestného stíhania podľa § 220 ods. 1 Trestného poriadku a takýto spôsob rozhodnutia  považujem za dostačujúci, a preto som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno  podať do troch dní odo dňa jeho doručenia na Okresnú prokuratúru v Poprade. Sťažnosť má odkladný účinok.

JUDr. Miroslav Juhás
prokurátor